དེ་ཡང་ཁ་ཚར་གྱི་ལག་ལེན་འདི་བརྒྱ་གོ་གཅིག་ཆོད་ཀྱི་གསོ་ཚུལ་ལྟ་བུ་ཞིག་མིན་པར་གཞུང་དང་ལག་ལེན་གྱི་འགྲོས་དང་མཐུན་ཚེ་ཁ་ཚར་དང་།ཁ་བསྒྱུར་སོགས་སྣ་ཚོགས་བྱ་རྒྱུ་ཡོད་པ་སྟེ།དེ་ནི་གསོ་ཡུལ་ནད་པའི་རྟེན་དང་།ན་ཚོད།རང་བཞིན།ལུས་ཟུངས།ནད་ཁམས་སོགས་ལ་གཞིགས་ཏེ་སྨན་སྦྱོར་མི་འདྲ་བ་སྤྱོད་པའི་ཐབས་རྩལ་ཞིག་དང་།དེ་ཡང་གང་དྲན་དུ་བཏབ་ཆོག་པ་ཞིག་དང་བྱས་ཆོག་པ་ཞིག་མིན་པར་དེ་ལ་རིག་གཞུང་གི་མ་ལག་ཡོད་པ་དང་།ལག་ལེན་གྱི་རྒྱབ་ལྗོངས་ཡོད་པ།ལོ་མང་གི་མྱོང་བ་དང་མཁས་དབང་དག་གི་གདམས་ངག་ཡོད་པ་ཞིག་ཀྱང་ཡིན་པས་ལག་ལེན་དེ་ཉིད་ནད་ཐོག་ཏུ་བེད་སྤྱོད་སྐབས་ནད་གཞི་བྱེ་བྲག་པ་སོ་སོར་དམིགས་ཏེ་ཁ་ཚར་སྣ་ཚོགས་ལག་བསྟར་བྱས་ཆོག་པ་ཞིག་ཡིན་སྟབས་དེར་སྨན་བཅོས་ཀྱི་ཕན་འབྲས་ལེགས་པ་དང་སྨན་ནུས་ཆེ་ཞིང་མྱུར་བ།ཞོར་སྐྱོན་མེད་པ།བེད་སྤྱོད་ཀྱི་རིན་ཐང་ལྷག་ཏུ་ཆེ་བ་སོགས་དགེ་མཚན་བྱེ་བས་ཕྱུག་པ་ཞིག་ཡིན་པ་མ་ཟད།ཁ་ཚར་གྱི་རིག་པ་དེ་ལ་ནད་ཐོག་ཏུ་ནད་རིགས་བྱེ་བྲག་པ་སོ་སོར་གསོ་ཚུལ་བྱེ་བྲག་པ་ཡོད་པ།ནད་ཐོག་དང་སྨན་སྦྱོར་ཡ་བྲལ་དུ་མ་སོང་བར་ནད་དང་གཉེན་པོའི་དབར་གྱི་འབྲེལ་བར་དཔྱད་པ་བྱེད་རྒྱུ་ཡོད་པ།ནད་རིགས་བྱེ་བྲག་པ་སོ་སོར་སྨན་སྦྱོར་ཡང་གང་རིགས་བེད་སྤྱད་རྒྱུ་ཡོད་པ་སོགས་ཀྱི་དམིགས་བསལ་དགེ་མཚན་ཡོད་པས།དེ་ལ་ནད་ཐོག་དང་།སྨན་གསར་ཞིབ་འཇུག་སོགས་གང་ཐད་ནས་བློ་སྒོ་འབྱེད་ཐུབ་པ་སོགས་ཞིབ་འཇུག་གི་རིན་ཐང་རླབས་ཆེན་ལྡན་ཡོད་པ་མ་ཟད་སྨན་པ་རྣམས་ཀྱི་གཞུང་དང་ལག་ལེན་གཉིས་ཀའི་ཆ་ནས་གོང་མཐོར་གཏོང་བའི་ཐབས་དམིགས་བསལ་ཅན་ཞིག་ཀྱང་ཡིན་ནོ།།